钦定古今图书集成/历象汇编/庶征典/第167卷 > 《代宰相谢示白野鹊表》钱珝
## 钦定古今图书集成/历象汇编/庶征典/第167卷 > 《代宰相谢示白野鹊表》钱珝

“臣某等言：今月某日，高品张师道至，奉宣圣旨，示臣
等泾州所进白野鹊者。”臣闻白为正色，鹊实灵禽。在
五行而赋禀金精，于众鸟而有殊羽族。臣某《中谢》。伏
惟尊号皇帝陛下，应上天之道，必顺五行；遂万物之
情，非徒众鸟。宜获降祥之类，以招致理之心。是以素
翼流光，丹眸耀象。俄呈瑞质，能弄好音。应图牒以自
来，讵网罗之所得。诸侯入献，史氏明书。宁同集树之
乌，堪并纪年之雀。方开景运，实契祯符。臣某等谬赞
皇猷，窃观神贶，无任贺圣欢忭之至。